Document ID: 32002D0283

Title and Content:
Απόφαση της Επιτροπής της 21ης Δεκεμβρίου 2000 σχετικά με την κρατική ενίσχυση που χορήγησε η Φινλανδία στην Ojala-Yhtymä Oy [κοινοποιηθείσα υπό τον αριθμό Ε(2000) 4400] (Τα κείμενα στην φινλανδική και τη σουηδική γλώσσα είναι τα μόνα αυθεντικά) (Κείμενο που παρουσιάζει ενδιαφέρον για τον ΕΟΧ) (2002/283/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο, τη συμφωνία για τον Ευρωπαϊκό Οικονομικό Χώρο, και ιδίως το άρθρο 61 παράγραφος 1 στοιχείο α), τον κανονισμό (ΕΚ) αριθ. 659/1999 του Συμβουλίου(1), της 22ας Μαρτίου 1999, που θεσπίζει λεπτομερείς κανόνες για την εφαρμογή του άρθρου 93 της συνθήκης για την ίδρυση της Ευρωπαϊκής Κοινότητας, και ιδίως το άρθρο 7 παράγραφος 3, Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τις προαναφερθείσες διατάξεις(2), Εκτιμώντας τα ακόλουθα: Ι. ΔΙΑΔΙΚΑΣΙΑ (1) Με επιστολή της 29ης Οκτωβρίου 1999 (η οποία πρωτοκολλήθηκε στις 5 Νοεμβρίου 1999) η Φινλανδία γνωστοποίησε στην Επιτροπή ότι οι φινλανδικές αρχές είχαν χορηγήσει κρατική ενίσχυση στην Ojala-Yhtymä Oy (εφεξής "Ojala-Yhtymä") σε σχέση με επένδυση που επρόκειτο να γίνει στην πόλη Piippola. (2) Η Επιτροπή ζήτησε συμπληρωματικές πληροφορίες από τη Φινλανδία με επιστολή της 2ας Δεκεμβρίου 1999. Η Φινλανδία απάντησε με επιστολή της 23ης Δεκεμβρίου 1999 (που πρωτοκολλήθηκε στις 7 Ιανουαρίου 2000). (3) Σύμφωνα με τα στοιχεία που προσκόμισε η Φινλανδία, κατά το χρόνο της κοινοποίησης μέρος της προγραμματιζόμενης ενίσχυσης είχε ήδη καταβληθεί στην επιχείρηση. Κατά συνέπεια, η υπόθεση καταχωρίστηκε ως μη κοινοποιηθείσα ενίσχυση. (4) Με επιστολή της 17ης Απριλίου 2000, η Επιτροπή ενημέρωσε τη Φινλανδία ότι είχε αποφασίσει να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ σχετικά με την προαναφερθείσα ενίσχυση. (5) Η Φινλανδία υπέβαλε τις παρατηρήσεις της με επιστολή της 29ης Μαΐου 2000. (6) Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα των Ευρωπαϊκών Κοινοτήτων(3). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους σχετικά με το εν λόγω μέτρο. (7) Δεν κοινοποιήθηκαν στην Επιτροπή παρατηρήσεις εκ μέρους των ενδιαφερομένων μερών. ΙΙ. ΠΕΡΙΓΡΑΦΗ ΤΗΣ ΕΝΙΣΧΥΣΗΣ (8) Τα μέτρα ενίσχυσης σχετικά με τα οποία η Επιτροπή αποφάσισε να κινήσει τη διαδικασία του άρθρου 88 παράγραφος 2 είναι τα ακόλουθα: - πενταετές άτοκο δάνειο ύψους 4 εκατ. φινλανδικών μάρκων (FIM) (672751,70 ευρώ) το οποίο χορήγησε ο δήμος της Piippola στις 12 Ιουλίου 1999, - πιθανό στοιχείο ενίσχυσης στο τίμημα αγοράς ύψους 10000 FIM (1681,87 ευρώ) που κατέβαλε η Ojala-Yhtymä στις 12 Ιουλίου 1999 για οικόπεδο εμβαδού 50000 m2 περίπου το οποίο αγόρασε από το δήμο της Piippola. (9) Η Ojala-Yhtymä είναι φινλανδική επιχείρηση παραγωγής οργάνων και συσκευών ακριβείας. Η εταιρεία έχει 202 εργαζόμενους και ο κύκλος εργασιών της το 1998 ανήλθε σε 173 εκατ. FIM. H Ojala-Yhtymä είναι θυγατρική εταιρεία του ομίλου Ojala, ο οποίος απασχολεί σήμερα άνω των 620 ατόμων, ενώ το 1999 ο κύκλος εργασιών του ανήλθε σε 500 εκατ. FIM. Δεν συγκαταλέγεται επομένως στις μικρές και μεσαίες επιχειρήσεις (ΜΜΕ). (10) Η τοποθεσία που λαμβάνει χώρα το ενισχυόμενο έργο είναι η πόλη Piippola στη Φινλανδία, όπου η Ojala-Yhtymä άρχισε να κατασκευάζει εργαλεία κατά το πρώτο τρίμηνο του 2000. (11) Σύμφωνα με τις πληροφορίες που διαβίβασαν οι φινλανδικές αρχές, η επένδυση της Ojala-Yhtymä έχε ως εξής: ΘΕΣΗ ΠΙΝΑΚΑ (12) Σύμφωνα με τη Φινλανδία, η επένδυση θα δημιουργήσει 20 νέες θέσεις απασχόλησης έως το 2002. (13) Το πενταετές άτοκο δάνειο των 4 εκατ. FIM (672751,70 ευρώ) χορηγήθηκε από το δήμο της Piippola. Το δάνειο χορηγήθηκε στις 12 Ιουλίου 1999, με αρχική καταβολή 2 εκατ. FIM που αποδεσμεύτηκαν στις 13 Σεπτεμβρίου 1999. Ως εγγύηση για τα 4 εκατ. FIM, ο δήμος της Piippola προχώρησε σε προγενέστερη υποθήκη, αξίας 4 εκατ. FIM, σχετικά με το γήπεδο των πέντε εκταρίων το οποίο πώλησε στην Ojala-Yhtmä και στο οποίο πρόκειται να ανεγερθούν οι βιομηχανικές εγκαταστάσεις. (14) Η Ojala-Yhtymä έχει επίσης υποβάλει αίτηση για τη χορήγηση ποσού ύψους 1 εκατ. FIM από το TE-keskus (το κέντρο απασχόλησης και οικονομικής ανάπτυξης, έναν δημόσιο φορέα που στηρίζει νέες επενδύσεις σε αναπτυσσόμενες περιοχές). Εάν η Ojala-Yhtymä λάβει την επιχορήγηση, το δάνειο των 4 εκατ. FIM θα μειωθεί κατά 1 εκατ. FIM. Η Φινλανδία δεν έχει ακόμη λάβει καμία απόφαση σχετικά με τη χορήγηση αυτής της βοήθειας, η οποία ενδέχεται να συνιστά ενίσχυση, ούτε την έχει κοινοποιήσει. (15) Επιπλέον, η Ojala-Yhtymä αγόρασε από το δήμο της Piippola γήπεδο εμβαδού 50000 m2 έναντι 10000 FIM (1681,87 ευρώ). Η σύμβαση πώλησης συνήφθη στις 12 Ιουλίου 1999. Η τιμή πώλησης δεν καθορίστηκε βάσει μιας ανοικτής και άνευ όρων διαδικασίας προσφορών ή εκτίμησης της αξίας από ανεξάρτητο εμπειρογνώμονα πραγματοποιηθείσα πριν από τις διαπραγματεύσεις πώλησης. ΙΙΙ. ΠΑΡΑΤΗΡΗΣΕΙΣ ΕΚ ΜΕΡΟΥΣ ΤΗΣ ΦΙΝΛΑΝΔΙΑΣ (16) Οι παρατηρήσεις που ελήφθησαν από τη Φινλανδία μπορούν να συνοψιστούν ως εξής: (17) Δεν θα υπάρξει στρέβλωση του ανταγωνισμού, δεδομένου ότι η επένδυση για την ανέγερση εργοστασίου της Ojala-Yhtymä στην Piippola θα αντικαταστήσει τις εισαγωγές από την Κορέα, την Κίνα και την Ταϊβάν. (18) Ο δήμος της Piippola πώλησε στην Ojala-Yhtymä το γήπεδο των πέντε εκταρίων σε τιμή της αγοράς. Η Piippola, η περιοχή Siikalatva και η επαρχία Pohjois-Pohjanmaa διαθέτουν οικόπεδα προς πώληση για επιχειρηματικές δραστηριότητες και ανάλογα έργα. Ως τεκμήριο, η Φινλανδία απέστειλε ένορκη βεβαίωση από συμβολαιογράφο στις 3 Μαίου 2000(4). Η δήλωση έχει ως εξής: "Επικυρώνω από 40 έως 80 συναλλαγές ακινήτων ετησίως και, με βάση την εμπειρία μου και σύμφωνα με τη γνώμη μου, η τιμή αγοράς που προαναφέρθηκε αντιστοιχεί στην αγοραία τιμή που ίσχυε κατά την εν λόγω χρονική στιγμή βάσει της τοποθεσίας και της επιφάνειας του ακινήτου και της κατάστασης που επικρατεί στην αγορά". (19) Το εργοστάσιο που ανήγειρε η Ojala-Yhtymä στην Piippola, η οποία ανήκει στην περιοχή Siikalatva, θα δημιουργήσει τις συνθήκες για τη μελλοντική ανάπτυξη της περιοχής και για τη διατήρηση του πληθυσμού της. Η ανεργία στην Piippola παραμένει στο επίπεδο του 15-17 %. Οι 20 περίπου νέες θέσεις απασχόλησης που θα δημιουργήσει η Ojala-Yhtymä αφορούν την παραγωγή, αλλά θα έχουν άμεσο αντίκτυπο στη δημιουργία 60-80 θέσεων απασχόλησης σε άλλους υπο-τομείς υπηρεσιών και επιχειρηματικών δραστηριοτήτων. Η Φινλανδία διαβίβασε δηλώσεις που επιβεβαιώνουν τις εν λόγω εκτιμήσεις τόσο εκ μέρους του αναπτυξιακού κέντρου της Siikalatva, όσο και της σχολής χειροτεχνίας και εφαρμοσμένων τεχνών της Piippola. (20) Το εργοστάσιο της Piippola θα ειδικευθεί στην κατασκευή εργαλείων βαθείας κοίλανσης και συμπίεσης και εκμαγείων χύτευσης υπό πίεση. Τα εν λόγω εργαλεία και εκμαγεία θα χρησιμοποιούνται κατά κύριο λόγο σε άλλα εργοστάσια της Ojala-Yhtymä. (21) Το εργοστάσιο της Piippola διαφέρει από άλλα εργοστάσια κατασκευής εργαλείων λόγω του τεχνολογικά εξελιγμένου σχεδιασμού του και των κατασκευαστικών του δυνατοτήτων. Με τα πολυεπίπεδα τρισδιάστατα προγράμματα σχεδιασμού είναι δυνατός ο αποτελεσματικός σχεδιασμός εργαλείων και η προσομοίωση της λειτουργίας τους. Όσον αφορά τον εξοπλισμό παραγωγής σε μεγάλο βαθμό χρησιμοποιούνται για τη διαχείριση συστήματα πληροφορικής. Ο σύγχρονος και αποτελεσματικός εξοπλισμός που χρησιμοποιείται στο νέο εργοστάσιο καθιστά δυνατή την ανταγωνιστική κατασκευή εργαλείων που κατασκευάζονταν πριν στην Κορέα, την Κίνα και την Ταϊβάν. (22) Όσον αφορά την πρόσληψη και την κατάρτιση του προσωπικού υπήρξε συνεργασία με τη σχολή χειροτεχνίας και εφαρμοσμένων τεχνών της Piippola. Μέχρι τα τέλη του 2000 το εργοστάσιο θα απασχολεί περίπου 20 εργαζόμενους· μέχρι τα τέλη της επενδυτικής περιόδου ο αριθμός του προσωπικού θα φθάσει τους 30-40 εργαζόμενους. Το εργοστάσιο θα αποτελέσει σημαντικό εργοδότη στην Piippola. (23) Σε περιφερειακό επίπεδο, ο αριθμός των νέων θέσεων απασχόλησης αντιστοιχεί στις θέσεις απασχόλησης που παρέχουν νεοσύστατες επιχειρήσεις στην περιοχή σε έναν ολόκληρο χρόνο. Όσον αφορά τις θέσεις απασχόλησης, οι νέες θέσεις αντιστοιχούν σε θέσεις τεσσάρων έως πέντε ετών περίπου. Για τους λόγους αυτούς, ο άμεσος αντίκτυπος της Ojala-Yhtymä στις θέσεις απασχόλησης είναι ιδιαίτερα σημαντικός για την περιοχή. (24) Κατά τα τελευταία έτη πολλές κεντρικές υπηρεσίες εγκατέλειψαν την περιοχή. Παραδείγματος χάρη, στο δήμο της Piippola δεν υπάρχουν πλέον ιδιωτικές επιχειρήσεις εστίασης και πολλές εμπορικές υπηρεσίες έχουν διακόψει τη λειτουργία τους. (25) Χάρη στις νέες θέσεις απασχόλησης που θα δημιουργηθούν στο εργοστάσιο εργαλείων της Ojala-Yhtymä, θα καταστεί δυνατό να σταματήσει η έξοδος του πληθυσμού από την περιοχή, να αυξηθεί η ιδιωτική ζήτηση και με τον τρόπο αυτόν να βελτιωθεί ουσιαστικά η παροχή υπηρεσιών και να ενισχυθεί η ανάπτυξη της περιοχής. (26) Η επιδότηση επιτοκίου που χορήγησε ο δήμος της Piippola στην Ojala-Yhtymä είναι σημαντικός για την εφαρμογή του έργου και, κατά συνέπεια, έχει βασική επίδραση στην επιτάχυνση της ώθησης που θα δώσει το έργο στην ανάπτυξη της περιοχής. (27) Βάσει των ανωτέρω, οι φινλανδικές αρχές εκτιμούν ότι η ίδρυση του εργοστασίου της Ojala-Yhtymä στην Piippola θα έχει επίσης σημαντικό αντίκτυπο στη σχολή χειροτεχνίας και εφαρμοσμένων τεχνών της Piippola. IV. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ (28) Το άρθρο 87 παράγραφος 1 της συνθήκης ΕΚ ορίζει ότι, εκτός αν ορίζεται άλλως, η ενίσχυση που στρεβλώνει ή απειλεί να στρεβλώσει τον ανταγωνισμό ευνοώντας ορισμένες επιχειρήσεις ή την παραγωγή ορισμένων αγαθών, στο βαθμό που επηρεάζει το εμπόριο μεταξύ των κρατών μελών, δεν συμβιβάζεται με την κοινή αγορά. (29) Όταν η χρηματοδοτική ενίσχυση που χορηγείται από ένα κράτος ενισχύει τη θέση μιας επιχείρησης σε σχέση με τους ανταγωνιστές της στην Κοινότητα πρέπει να θεωρείται ότι θίγει τον ανταγωνισμό. (30) Ο παρακάτω πίνακας εμφανίζει τα στοιχεία παραγωγής στην Ευρώπη: Παραγωγή εργαλειομηχανών (Χωρίς τμήματα και εξαρτήματα, σε τρέχουσα αξία) ΘΕΣΗ ΠΙΝΑΚΑ Πηγή: Ευρωπαϊκή επιτροπή για τη συνεργασία των βιομηχανιών εργαλειομηχανών (CECIMO). (31) Ο παρακάτω πίνακας εμφανίζει τον προορισμό των εργαλειομηχανών το 1997: Παραγωγή + εισαγωγές = εξαγωγές + φαινόμενη κατανάλωση Όπου παραγωγή το 1997 = 100 (εκτιμώμενη αξία) ΘΕΣΗ ΠΙΝΑΚΑ Πηγή: Ευρωπαϊκή επιτροπή για τη συνεργασία των βιομηχανιών εργαλειομηχανών (CECIMO). (32) Η Επιτροπή εκτιμά, συνεπώς, ότι οποιαδήποτε κρατική ενίσχυση χορηγείται προς όφελος της Ojala-Yhtymä μπορεί να επηρεάσει το εμπόριο. Το δάνειο (33) Η χορήγηση δανείου ύψους 4 εκατ. FIM, χωρίς τόκο και με αποπληρωμή στο τέλος της διάρκειας του δανείου (τέσσερα έτη), συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ. Το στοιχείο ενίσχυσης εκτιμάται σε 1400000 FIM, το οποίο αντιστοιχεί σε 7,99 % (ακαθάριστο) των επιλέξιμων δαπανών. Το παρόν μέτρο συνιστά επιμέρους ad hoc ενίσχυση, δεδομένου ότι δεν χορηγήθηκε στο πλαίσιο περιφερειακού προγράμματος εγκεκριμένου από την Επιτροπή. (34) Εάν το κέντρο απασχόλησης και οικονομικής ανάπτυξης δώσει την επιχορήγηση του 1 εκατ. FIM, θα υπάρξει ισόποση μείωση του δανείου. Το μέτρο ενίσχυσης θα περιλαμβάνει τότε στοιχείο ενίσχυσης το οποίο εκτιμάται από τις φινλανδικές αρχές σε 1050000 FIM. Ωστόσο, όπως προαναφέρθηκε, δεν έχει ληφθεί απόφαση χορήγησης και η Φινλανδία δεν έχει κοινοποιήσει την πρόθεσή της να χορηγήσει την εν λόγω ενίσχυση. Η Επιτροπή εκλαμβάνει το γεγονός αυτό ως πραγματικότητα. Η παρούσα απόφαση δεν περιλαμβάνει αξιολόγηση του συμβιβάσιμου της ενίσχυσης με την ενιαία αγορά. Εναπόκειται στις φινλανδικές αρχές να ανακοινώσουν την πρόθεσή τους να χορηγήσουν ενίσχυση, όπου αυτή απαιτείται. Η πώληση του γηπέδου (35) Σύμφωνα με την ανακοίνωση της Επιτροπής σχετικά με στοιχεία κρατικής ενίσχυσης στις πωλήσεις γηπέδων- οικοπέδων και κτιρίων από τις δημόσιες αρχές(5), τα κράτη μέλη οφείλουν να κοινοποιούν στην Επιτροπή τις σχεδιαζόμενες πωλήσεις γηπέδων εφόσον δεν υφίσταται άνευ όρων διαδικασία υποβολής προσφορών ή εκτίμηση από ανεξάρτητο εμπειρογνώμονα, έτσι ώστε να μπορέσει η Επιτροπή να αποφανθεί εάν οι συναλλαγές περιέχουν στοιχείο κρατικής ενίσχυσης. (36) Στην απάντησή τους στην αναγγελία της Επιτροπής σχετικά με την κίνηση της διαδικασίας του άρθρου 88 παράγραφος 2, οι φινλανδικές αρχές ανέφεραν ότι το τίμημα που καταβλήθηκε για το γήπεδο (0,20 FIM, ήτοι 0,03 ευρώ, ανά m2) ήταν η τρέχουσα τιμή της αγοράς. Ως αποδεικτικό στοιχείο, η Φινλανδία παραθέτει τις ακόλουθες δύο αγορές γηπέδων από το δήμο της Piippola: - 2510 m2 με 0,40 FIM /m2 στις 31 Αυγούστου 1999, - 1000 m2 με 1 FIM /m2 στις 31 Αυγούστου 1999. (37) Εντούτοις, οι πληροφορίες αυτές δεν αρκούν για να διασκεδάσουν τις αμφιβολίες της Επιτροπής σχετικά με το αν η πώληση οικοπέδου στην Ojala-Yhtymä περιλαμβάνει στοιχείο κρατικής ενίσχυσης, για τους ακόλουθους λόγους: - οι φινλανδικές αρχές δεν υπέβαλαν αποδεικτικά στοιχεία που να φανερώνουν ότι πληρούνται οι όροι που θεσπίζονται στην παραπάνω ανακοίνωση. Ως εκ τούτου, η τιμή πώλησης δεν μπορεί να θεωρηθεί ότι συνιστά αγοραία τιμή κατά την έννοια της ανακοίνωσης ή ότι καλύπτεται από τις προϋποθέσεις που θεσπίζονται σε αυτήν. Συνεπώς, θα έπρεπε να έχει δοθεί στην Επιτροπή προηγούμενη κοινοποίηση της τιμής του γηπέδου, - οι φινλανδικές αρχές δεν υπέβαλαν αποδεικτικά στοιχεία από ανεξάρτητο εμπειρογνώμονα· ένας συμβολαιογράφος δεν είναι "ανεξάρτητος εμπειρογνώμονας" κατά την έννοια της ανακοίνωσης, - σε μία από τις δύο συναλλαγές που αναφέρουν οι φινλανδικές αρχές, πωλητής ήταν το φινλανδικό κράτος. Εφόσον οι φινλανδικές αρχές δεν αναφέρουν εάν η τιμή καθορίστηκε είτε βάσει μιας άνευ όρων διαδικασίας υποβολής προσφορών ή βάσει της εκτίμησης ανεξάρτητου εμπειρογνώμονα, είναι δύσκολο η τιμή να θεωρηθεί αγοραία, - στη δεύτερη συναλλαγή ο αγοραστής ήταν ο δήμος της Piippola. Και εδώ δεν είναι δύσκολο να αντιληφθεί κανείς ότι η πώληση του γηπέδου συνδεόταν και με άλλες υποχρεώσεις του δήμου της Piippola, - δεν έχουν διαβιβαστεί στοιχεία σχετικά με ανάλογες συναλλαγές στην ίδια περιοχή στις οποίες μετείχαν ιδιώτες. (38) Κατά συνέπεια, η απάντηση της Φινλανδίας δεν εξάλειψε τις αμφιβολίες εάν η τιμή των 0,20 FIM/m2 περιλαμβάνει στοιχείο κρατικής ενίσχυσης. (39) Παρότι η Φινλανδία ανταποκρίθηκε στις αιτήσεις παροχής πληροφοριών της Επιτροπής και απέστειλε λεπτομερή στοιχεία σχετικά με τη συναλλαγή, οι πληροφορίες δεν αποδεικνύουν την υπάρχουσα κατάσταση. Το στοιχείο ενίσχυσης έχει, επομένως, εκτιμηθεί σύμφωνα με τις ακόλουθες υποθέσεις: (40) Σύμφωνα με τις διαθέσιμες πληροφορίες, η αξία οικοπέδου δασικής έκτασης στη Φινλανδία εξαρτάται κυρίως από την αξία των δέντρων που αναπτύσσονται στη συγκεκριμένη περιοχή. Σε γενικές γραμμές, μια δασική έκταση χωρίς δέντρα είναι ουσιαστικά άνευ αξίας, ιδίως εάν βρίσκεται κοντά σε έλος και χωματερή, όπως συμβαίνει στην παρούσα περίπτωση. Ένα έλος δεν έχει βασικά καμία αξία. Η αξία των δέντρων που αναπτύσσονται σε μια συγκεκριμένη περιοχή εξαρτάται από την ποιότητα του εδάφους και των δέντρων. (41) Η Ojala-Yhtymä αγόρασε το οικόπεδο ως δασική έκταση. Η Φινλανδία διαβεβαίωσε ότι η επιχείρηση ανέλαβε όλες τις δαπάνες που συνδέονται με την ανάπτυξη του γηπέδου. Συνεπώς, η εκτιμώμενη αξία του πλεονεκτήματος πρέπει να περιλαμβάνει μόνο την αξία τυχόν δέντρων που βρίσκονται στην περιοχή. (42) Σύμφωνα με τα στοιχεία του φινλανδικού ινστιτούτου δασικής έρευνας, ο μέσος όγκος ξυλείας των δασών στην περιοχή της Pohjanmaa ανέρχεται σε 163 m3/εκτάριο περίπου. Από τα εν λόγω 163 m3/εκτάριο, το ξύλο πεύκου αντιστοιχεί κατά μέσο όρο σε 121 m3/εκτάριο περίπου. (43) Σύμφωνα με τις ενώσεις δασικής διαχείρισης, η τιμή πώλησης κορμών πεύκων κυμαίνεται από 284,4 FIM/m3 έως 291,1 FIM/m3, ανάλογα με τον τρόπο πώλησης. (44) Αν υποθέσουμε ότι ισχύει η υψηλότερη δυνατή αξία για το οικόπεδο των πέντε εκταρίων που πωλήθηκε στην Ojala(6), η αγοραία αξία των αναπτυσσόμενων δέντρων μπορεί να εκτιμηθεί σε 232836 FIM. Όταν αφαιρεθούν τα 10000 FIM που καταβλήθηκαν για το γήπεδο, απομένει οικονομικό πλεονέκτημα 222836 FIM, που αντιστοιχεί σε ακαθάριστη ένταση ενίσχυσης ύψους 1,68 % σε σχέση με την αξία της επένδυσης (περιλαμβανομένης της αναθεωρηθείσας αξίας του γηπέδου). (45) Όταν η οικονομική ενίσχυση εκ μέρους του κράτους ενισχύει τη θέση μιας επιχείρησης σε σχέση με τους ανταγωνιστές της στην Κοινότητα, πρέπει να θεωρηθεί ότι επηρεάζει τον ανταγωνισμό. Το συμβιβάσιμο της ενίσχυσης (46) Η ενίσχυση συνίσταται σε άμεσες επιχορηγήσεις εκ μέρους τη δήμου της Piippola για επένδυση στην περιοχή. Η Piippola αποτελεί ενισχυόμενη περιοχή κατά την έννοια του άρθρου 87 παράγραφος 3 στοιχείο γ) της συνθήκης ΕΚ(7). Το ανώτατο όριο περιφερειακών ενισχύσεων για την εν λόγω περιοχή ανέρχεται σε 20 % ΚΙΕ. Η παράγραφος 2 των κατευθυντηρίων γραμμών για τις κρατικές περιφερειακές ενισχύσεις(8) (εφεξής "οι κατευθυντήριες γραμμές") αναφέρει ότι οι κατευθυντήριες γραμμές εφαρμόζονται σε όλους τους τομείς της οικονομίας, εκτός από εκείνους στους οποίους εφαρμόζονται ειδικοί τομεακοί κανόνες. Εφόσον η κατασκευή μεταλλικών εξαρτημάτων δεν καλύπτεται από ειδικούς τομεακούς κανόνες, η ενίσχυση πρέπει να αξιολογηθεί σύμφωνα με τις διατάξεις των κατευθυντηρίων γραμμών. (47) Η Επιτροπή σημειώνει ότι μέρος της ενίσχυσης έχει ήδη καταβληθεί στη δικαιούχο Ojala-Yhtymä Oy και ότι δεν χορηγήθηκε στο πλαίσιο κάποιου εγκεκριμένου περιφερειακού προγράμματος. Συνεπώς, ενίσχυση υπολογίζεται ως ad hoc ενίσχυση που πρέπει να υπολογιστεί βάσει των ιδίων χαρακτηριστικών της. Χρέος της Επιτροπής είναι να εξετάσει συγκεκριμένα τον αντίκτυπο της ενίσχυσης στο πλαίσιο της Κοινότητας στο σύνολό της. (48) Στη Φινλανδία, σε αγροτικές περιοχές όπως η Piippola παρατηρείται μετανάστευση του πληθυσμού ο οποίος εμφανίζει ετησίως πτώση της τάξης του 1-2 %. Τα τελευταία έτη η ανεργία στην περιοχή παραμένει σταθερή στο 15 %. Σύμφωνα με τις πληροφορίες που υπέβαλαν οι φινλανδικές αρχές, η μονάδα κατασκευής εργαλείων της Ojala-Yhtymä στην Piippola θα εισαγάγει μια εντελώς νέα επιχειρηματική δραστηριότητα στην περιοχή, ενσωματώνοντας εξελιγμένη τεχνολογία διεθνούς επιπέδου και με τον τρόπο αυτό θα δημιουργήσει νέες θέσεις απασχόλησης. Εξεταζόμενες από τη σκοπιά της περιφέρειας και του δήμου, οι θέσεις απασχόλησης που θα δημιουργηθούν είναι σημαντικές και από ποσοτική και από ποιοτική άποψη. (49) Η Φινλανδία έχει διαβεβαιώσει ότι η επένδυση θα δημιουργήσει άμεσα 20 νέες θέσεις απασχόλησης. Επιπλέον, έμμεσα θα δημιουργηθούν 60 με 80 θέσεις απασχόλησης. (50) Σύμφωνα με τις φινλανδικές αρχές, το εργοστάσιο του ομίλου Ojala στην Piippola θα είναι μέχρι το 2003 η πιο σύγχρονη μονάδα κατασκευής εργαλείων στη Φινλανδία. Τα εργαλεία θα κατασκευάζονται σε συνεργασία με ευρωπαίους κατασκευαστές ηλεκτρονικών και τηλεπικοινωνιακών εξαρτημάτων με οικονομικό τρόπο που διασφαλίζει προϊόντα υψηλής ποιότητας. Το επιχειρηματικό σχέδιο της εταιρείας φανερώνει ότι η επένδυση ανταποκρίνεται στην αυξανόμενη διεθνή ζήτηση και ότι θα αυξήσει το μερίδιο αγοράς της επιχείρησης. (51) Σύμφωνα με τα στοιχεία της ευρωπαϊκής συνομοσπονδίας κατασκευαστών εργαλείων, η φαινομένη κατανάλωση εργαλειομηχανών στην Ευρώπη σημείωσε πτώση κατά την περίοδο 1992-1995. Ωστόσο, κατά την περίοδο 1996-1999 ο τομέας σημείωσε σταθερή αύξηση (σε εκατ. ευρώ): Φαινόμενη κατανάλωση εργαλειομηχανών Χωρίς τμήματα και εξαρτήματα σε τρέχουσα αξία ΘΕΣΗ ΠΙΝΑΚΑ Πηγή: Ευρωπαϊκή επιτροπή για τη συνεργασία των βιομηχανιών εργαλειομηχανών (CECIMO). (52) Βάσει των ανωτέρω, και λαμβάνοντας υπόψη ότι η ένταση της ενίσχυσης (7,99 % ακαθάριστο συν 1,68 % ακαθάριστο) βρίσκεται αρκετά κάτω από το περιφερειακό κατώφλιο του 20 % ακαθάριστο, συνάγεται ότι η κρατική ενίσχυση την οποία χορήγησε η Φινλανδία στη Ojala-Yhtymä θα διευκολύνει την περιφερειακή ανάπτυξη της περιοχής χωρίς να επηρεάσει δυσμενώς τις συνθήκες των εμπορικών συναλλαγών σε βαθμό που να αντίκειται στο κοινό συμφέρον. (53) Επομένως, η ενίσχυση μπορεί να τύχει της παρέκκλισης που προβλέπεται στο άρθρο 87 παράγραφος 3 στοιχείο γ) της συνθήκης. V. ΣΥΜΠΕΡΑΣΜΑ (54) Η Επιτροπή διαπιστώνει ότι η εξεταζόμενη ενίσχυση χορηγήθηκε παράνομα από τη Φινλανδία κατά παράβαση του άρθρου 88 παράγραφος 3. Η Επιτροπή εκτιμά, ωστόσο, ότι η κρατική ενίσχυση που χορήγησε η Φινλανδία στην Ojala-Yhtymä θα διευκολύνει την περιφερειακή ανάπτυξη της περιοχής, χωρίς να επηρεάσει δυσμενώς τις εμπορικές συνθήκες σε βαθμό που να αντίκειται στο κοινό συμφέρον, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κρατική ενίσχυση την οποία χορήγησε η Φινλανδία στην Ojala-Yhtymä Oy, η οποία συνίσταται σε 1400000 FIM, συν το στοιχείο ενίσχυσης που περιλαμβάνεται σε συναλλαγή οικοπέδου που σύμφωνα με την Επιτροπή ανέρχεται σε 222836 FIM, συμβιβάζονται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης. Άρθρο 2 Η παρούσα απόφαση απευθύνεται στη Δημοκρατία της Φινλανδίας. Βρυξέλλες, 21 Δεκεμβρίου 2000.

Classification Labels:
239
140

Label Descriptions:
{"239": "Πολεοδομία", "140": "ΠΟΛΕΟΔΟΜΙΑ ΚΑΙ ΚΤΙΡΙΑΚΑ ΕΡΓΑ"}

EuroVoc IDs (Original): 539
130
5283
4619
122
2460
2106
712
911
5268
525
1845

EuroVoc IDs (Expanded): 539
130
5283
4619
122
2460
2106
712
911
5268
525
1845

Dataset Source: meu

Split: train